Document ID: 32004L0105

DIRETTIVA TAL-KUMMISSJONI 2004/105/KE
tal-15 ta' Ottubru 2004
li tiddetermina il-mudelli ta’ ċertifikati fitosanitarji uffiċjali jew ċertifikati fitosanitarji għar-ri-esportazzjoni li jakkumpanjaw il-pjanti, prodotti tal-pjanti jew oġġetti oħra minn pajjiżi terzi u mniżżla fid-Direttiva 2000/29/KE
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni fil-Komunità ta’ ħlejjaq li jagħmlu l-ħsara lill-pjanti jew lill-prodotti tal-pjanti, u kontra t-tixrid tagħhom fil-Komunità (1) b’mod partikolari l-Artikolu 13a(4)(a) ta’ dan,
Billi:
(1)
Skond id-Direttiva 2000/29/KE, il-pjanti, l-prodotti tal-pjanti u oġġetti oħra mniżżla f’din id-Direttiva, li ġejjin minn pajjiżi terzi, għandhom fil-prinċipju jkunu akkumpanjati minn oriġinal taċ-“ċertifikat fitosanitarju” uffiċjali meħtieġ jew minn “ċertifikat fitosanitarju għar-ri-esportazzjoni” (“ċertifikati”).
(2)
Il-Konvenzjoni Internazzjonali għall-Ħarsien tal-Pjanti (IPPC) tas-6 ta’ Diċembru 1951 konkluża fl-Organizzazzjoni ta’ l-Ikel u l-Biedja (FAO) tan-Nazzjonijiet Uniti, fl-Anness tagħha tispeċifika mudelli ta’ ċertifikati li jipprovdu kliem u format standard li għandhom jintużaw għall-preparazzjoni u l-ħruġ taċ-ċertifikati.
(3)
L-IPPC ġiet emendata sostanzjalment fl-1979 u fl-1997. B’konsegwenza ta’ dawn l-emendi, mudelli ta’ ċertifikati differenti ġew approvati biex jakkumpanjaw il-pjanti, il-prodotti tal-pjanti u oġġetti oħra meta jiċċaqalqu fit-traffiku internazzjonali.
(4)
Minkejja li l-emendi ta’ l-IPPC ta’ l-1997 għadhom ma daħlux fis-seħħ, ir-Riżoluzzjoni 12/97 tad-disa’ u għoxrin sessjoni tal-Konferenza tal-FAO ħalliet li jintużaw iċ-ċertifikati emendati bħala alternattiva u fuq bażi volontarja minn partijiet kontraenti lill-IPPC li taċċettahom. Deher li ħafna mill-partijet kontraenti lill-IPPC diġà jużaw iċ-ċertifikati bbażati fuq il-mudelli speċifikati fl-Anness ta’ l-IPPC, kif emendat fl-1997.
(5)
Il-mudelli għaċ-ċertifikati li jakkumpanjaw il-pjanti, il-prodotti tal-pjanti u oġġetti oħra għad-dħul fil-Komunità għandu jiġi determinat.
(6)
Organizzazzjonijiet Nazzjonali għall-Ħarsien tal-Pjanti normalment ikollhom ħażna kbira ta’ dawn iċ-ċertifikati. Huwa xieraq li jiġu stabbiliti r-regoli għall-użu taċ-ċertifikati bbażati fuq il-mudelli speċifikati fl-Anness ta’ l-IPPC, kif emendat fl-1979, matul perjodu ta’ transizzjoni.
(7)
Il-miżuri ta’ din id-Direttiva jaqblu mal-fehma tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA
Artikolu 1
1. Għall-fini ta’ l-Artikolu 13(1)(ii) tad-Direttiva 2000/29/KE, l-Istati Membri għandhom jaċċettaw “ċertifikati fitosanitarji” uffiċjali jew “ċertifikati fitosanitarji għar-ri-esportazzjoni” (“ċertifikati”) li jakkumpanjaw il-pjanti, il-prodotti tal-pjanti u oġġetti oħra mniżżla fil-Parti B ta’ l-Aness V tad-Direttiva 2000/29/KE li ġejjin minn pajjiżi terzi kontraenti għall-Konvenzjoni Internazzjonali għall-Ħarsien tal-Pjanti (IPPC) li jinħarġu skond il-mudelli speċifikati fl-Anness I.
2. L-Istati Membri għandhom jaċċettaw iċ-ċertifikati msemmija f’paragrafu 1 biss jekk dawn imtlew skond l-Istandard Internazzjonali għall-Miżuri Fitosanitarji Nru 12 tal-FAO dwar il-Linji Gwida għaċ-ċertifikati fitosanitarji.
Artikolu 2
L-Istati membri għandhom jaċċettaw ċertifikati li nħarġu skond il-mudelli speċifikati f’Anness II, sal-31 ta’ Diċembru 2009.
Artikolu 3
1. L-Istati Membri għandhom jinfurzaw il-liġijiet, ir-regolamenti u d-dispożizzjonijiet amministrattivi neċessarji biex din id-Direttiva tkun obduta sa mhux aktar tard mill-31 ta’ Diċembru 2004. Huma għandhom jikkomunikaw immedjatament lill-Kummissjoni it-test ta’ dawn id-dispożizzjonijiet u l-lista tal-korrelazzjonijiet bejn dawn id-dispożizzjonijiet u din id-Direttiva.
Meta l-Istati Membri jadottaw dawn il-proviżjonijet, dawn irid ikollhom referenza għal din id-Direttiva jew ikunu akkumpanjati minn din ir-referenza fl-okkażjoni tal-pubblikazzjoni uffiċjali tagħhom. L-Istati Membri nnifishom se jiddeċiedu kif se ssir din it-tip ta’ referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li jadottaw għall-qasam li jmiss ma’ din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 5
Din id-Direttiva hija ndirizzata lill-Istati Membri.
Magħmul fi Brussel, nhar il-15 ta' Ottubru 2004.

Labels: 3
6